**UPUTE ZA PRIJAVITELJE**

**na Javni poziv za sufinanciranje izrade projektne dokumentacije u 2017. godini za projekte koji će se financirati iz fondova i programa EU**

**I. PREDMET I CILJ JAVNOG POZIVA**

Predmet ovog Javnog poziva je dodjela bespovratnih potpora za troškove izrade projektne dokumentacije za projekte koji će se financirati sredstvima EU u programskom razdoblju 2014. - 2020. godine, a cilj istog pomoć gradovima i općinama na području Zagrebačke županije (u daljnjem tekstu: Županija) u pripremi projektne dokumentacije za prijavu razvojnih i kapitalnih projekata na natječaje za financiranje sredstvima EU.

**II. PRIHVATLJIVI PRIJAVITELJI**

Prihvatljivi prijavitelji su jedinice lokalne samouprave s područja Županije koje imaju do prijave na javni poziv ugovoren/naručen ili izrađen dokument koji je sastavni dio projektne dokumentacije.

**III. PRIHVATLJIVI TROŠKOVI**

Prihvatljive aktivnosti su izrada projektne dokumentacije koja je potrebna prijavitelju za prijavu razvojnih i kapitalnih projekata na natječaje za financiranje sredstvima EU (u daljnjem tekstu: Projektna dokumentacija)

.

* **Projektna dokumentacija uključuje**:

**a) Pojedinačne dokumente:**

* + Studija izvodljivosti
  + Studija procjene utjecaja na okoliš ili Elaborat ocjene o potrebi procjene utjecaja na okoliš,
  + Strategija ukupnog razvoja JLS,
  + Analiza troškova i koristi,
  + Izvedbeni projekt,
  + Tehnički elaborati,
  + Glavni projekt,
  + Građevinska dozvola/potvrda glavnog projekta.

**b) Skupne dokumente:**

* + Kombinacija Pojedinačnih dokumenata (npr. Studija izvodljivosti s analizom troškova i koristi),
  + Kombinacija Pojedinačnih dokumenata s ostalim potrebnim dokumentima (npr. studija pred-izvodljivosti, troškovnik za radove, tehnička specifikacija za opremu, lokacijska dozvola, idejni projekt, idejno rješenje, projektni zadatak, projektna ideja…).

Prihvatljivi troškovi su svi izdaci koji se odnose na izradu dokumenta iz Projektne dokumentacije čija je izrada ugovorena od 1. lipnja 2016. godine do dana podnošenja prijave na Javni poziv, a dokazivat će se kao original ili ovjerena kopija računa i izvod o plaćanju.

Odobreni iznos financiranja za ugovorenu izradu Projektnog dokumenta može se isplatiti u roku 15 dana od potpisivanja ugovora o potpori između Županije i korisnika potpore (u daljnjem tekstu: Ugovor), no prijavitelj je prije isplate obvezan predati Županiji instrumente osiguranja koji će se utvrditi Ugovorom, kao jamstvo za namjensko trošenje odobrenog iznosa financiranja.

Korisnici sredstava ne mogu ostvariti sredstva u slučaju neispunjenja preuzetih obveza po ranije zaključenim ugovorima sa Županijom i/ili postojanja bilo kakvih dugovanja prema Županiji.

**IV. VISINA IZNOSA BESPOVRATNIH POTPORA**

* Maksimalna visina iznosa bespovratne potpore po jednom pojedinačnom dokumentu iz grupe (a) Projektne dokumentacije iznosi 70.000,00 kn.
* Maksimalna visina iznosa bespovratne potpore po jednom skupnom dokumentu iz grupe (b) Projektne dokumentacije iznosi 100.000,00 kn.
* Maksimalna visina iznosa bespovratne potpore po jednom prijavitelju iznosi 280.000,00 kn.
* Svaki prijavitelj može prijaviti maksimalno 4 (četiri) dokumenta za sufinanciranje iz Projektne dokumentacije (a i b).
* Prijavitelj koji prijavljuje više dokumenata ne može prijaviti za sufinanciranje više od 2 (dva) dokumenta u okviru istog projekta.
* Visina iznosa sufinanciranja Projektne dokumentacije za jedinicu lokalne samouprave dodjeljivat će se sukladno indeksu razvijenosti:

JLS II. skupine razvijenosti (50-75%) – 100% iznos potpore,

JLS III. skupine razvijenosti (75-100%) – 80% iznos potpore,

JLS IV. skupine razvijenosti (100-125%) – 60% iznos potpore.

* Odobrena i dodijeljena potpora smatra se potporom male vrijednosti i bespovratna je.
* Davatelj potpore je Zagrebačka županija.

**V. KRITERIJI DODJELE BESPOVRATNE POTPORE**

* Kriteriji prvenstva dodjele bespovratne potpore za izradu projektne dokumentacije su:

1. Ostvareni broj bodova sukladno stupnju pripremljenosti projekta za prijavu na temelju popisa pojedinačnih dokumenata Projektne dokumentacije pod t. I. st. 2. (a) ovog Javnog poziva:

|  |  |
| --- | --- |
| nedostaje samo 1 dokument | 30 bodova |
| nedostaju 2 dokumenta | 20 bodova |
| nedostaju 3 dokumenta | 15 bodova |
| nedostaju 4 dokumenta | 10 bodova |
| nedostaje više od 4 dokumenta | 0 bodova |

1. Ostvareni broj bodova sukladno dokumentu koji se prijavljuje:

Pojedinačni dokumenti pod t. I. st. 2. (a) ovog Javnog poziva:

|  |  |
| --- | --- |
| Studija izvodljivosti | 30 bodova |
| Studija procjene utjecaja na okoliš ili Elaborat ocjene o potrebi procjene utjecaja na okoliš, | 25 bodova |
| Strategija ukupnog razvoja JLS | 25 bodova |
| Analiza troškova i koristi | 20 bodova |
| Izvedbeni projekt | 15 bodova |
| Tehnički elaborati | 15 bodova |
| Glavni projekt | 15 bodova |
| Građevinska dozvola/potvrda glavnog projekta | 10 bodova |

Skupni dokumenti pod t. I. st. 2. (b) ovog Javnog poziva:

|  |  |
| --- | --- |
| Kombinacija pojedinačnih dokumenata | 25 bodova |
| Kombinacija pojedinačnih dokumenata s ostalim potrebnim dokumentima | 20 bodova |

1. Redoslijed podnošenja prijave ako dva ili više dokumenata imaju jednaki broj bodova.

Pravo na dodjelu potpore mogu ostvariti prijavitelji za dokument iz Projektne dokumentacije koji ostvari minimalno 20 bodova.

**VI. NAČIN PRIJAVE ZA DODJELU POTPORE**

* Prijava se podnosi isključivo na propisanom obrascu.
* Za svaki dokument iz Projektne dokumentacije (a) i b)) za koji se traži potpora, prijava se podnosi na zasebnom obrascu (npr. ako se traži bespovratna potpora za izradu Studije izvodljivosti kao pojedinačnog dokumenta (a) i Idejnog, glavnog i izvedbenog projekta kao skupnog dokumenta (b), potrebno je ispuniti dva obrasca za prijavu, neovisno da li se radi o dokumentima unutar istog projekta).

**VII. OBVEZA POSTUPANJA SUKLADNO UPUTAMA I TEKSTU JAVNOG POZIVA**

* Prijavitelji su obvezni prijavu za dodjelu bespovratnih potpora za sufinanciranje izrade Projektne dokumentacije izraditi sukladno ovim uputama i tekstu Javnog poziva, na način da prijavu ispune na obrascu za prijavu, uz prilaganje cjelokupne potrebne dokumentacije. Obrazac za prijavu dostupan je na službenoj mrežnoj (web) stranici Županije.
* Prijava izrađena suprotno tekstu Javnog poziva i ovim Uputama smatrat će se neprihvatljivom i kao takva se neće razmatrati. Nepotpune prijave, prijave zaprimljene izvan roka i prijave zaprimljene nakon iskorištenja sredstava osiguranih u Proračunu Županije za 2017. godinu neće se razmatrati.

**VIII. PREGLED I OCJENA PRIJAVA**

* Pregled i ocjenu pristiglih prijava na Javni poziv izvršit će, te prijedlog Odluke o odabiru projekata i dodjeli sredstava izraditi Upravni odjel Županije za fondove Europske unije, regionalnu i međunarodnu suradnju.
* Na temelju Prijedloga iz st. 1. ove točke Uputa Župan će donijeti Odluku o odabiru projekata i dodjeli sredstava za sufinanciranje izrade projektne dokumentacije za projekte koji će se financirati iz fondova i programa EU.

KLASA: 302-02/17-09/03

URBROJ: 238/1-20-17-04

Zagreb, 14. veljače 2017.